ועדת החינוך, התרבות והספורט, כנסת 20, פרוטוקול מספר 723, 2018-11-20 09:05

מירב בן ארי: בוקר טוב לכולם, אני אפתח את ועדת החינוך, התרבות והספורט.

מירב בן ארי: היום 20 בנובמבר 2018, י"ב בכסלו התשע"ט.

מירב בן ארי: אנחנו עושים דיון מעקב על החוק שלי בעצם שהוא מתן נקודות זיכוי למשרתי מילואים בהשכלה הגבוהה, אבל מי שהגיש את דיון המעקב, חברי, חבר הכנסת פורר, בעצם גם במהלך כל הדיון על החוק עשינו אותו יחד כאן, לכן כמובן הוא דואג ובצדק קצת.

מירב בן ארי: הצטרפו אליו חבר הכנסת רוברט טיבייב, אני הצטרפתי כמובן, מיקי מכלוף זוהר וחבר הכנסת אלעזר שטרן ולכן אנחנו עושים את הדיון.

מירב בן ארי: אני רק אגיד מילה לפני שאני אתן לפורר.

מירב בן ארי: קודם כול, השבוע פעם ראשונה ראיתי מכתב מאוניברסיטת בר אילן שהופנה על ידי דיקן הסטודנטים לגבי יישום החוק.

מירב בן ארי: אני לא יודעת אם זה בגלל הדיון המהיר שנקבע.

מירב בן ארי: יכול להיות שכן.

עודד פורר: לפעמים זה מזרז כתיבה של מכתבים.

מירב בן ארי: נכון, חד משמעית.

מירב בן ארי: אגב, אם אתה זוכר, פורר, כשהיינו בדיונים על החוק, שבוע לפני שהחוק עלה גם יצאה כתבה ב-ynet של כל האוניברסיטאות, זאת אומרת, כן, ודאי שהוראות הכנסת או דיונים הם איזשהו זרז לקדם את הנושא.

מירב בן ארי: אז ראיתי משהו, אבל אני כמובן אשמח לשמוע גם מה קורה.

מירב בן ארי: אני מדגישה שהחוק, התחולה שלו הייתה בתחילת שנת הלימודים תשע"ט.

מירב בן ארי: אני מדגישה שהחוק עבר כאן והייתה אי הסכמה בעיקר של המוסדות האוניברסיטאות, ועדיין זה חוק במדינת ישראל והחוק צריך להיות מיושם.

מירב בן ארי: אני אתייחס כמובן במהלך הדיון אבל אני רוצה דווקא שפורר יפתח, כי הוא יזם את הדיון הדחוף הזה.

מירב בן ארי: בבקשה, עודד.

עודד פורר: תודה, מירב.

עודד פורר: ראשית, כמובן שוב אני מברך אותך על החוק הזה.

עודד פורר: הוא חוק חשוב שבעולם אוטופי לא היה צריך אותו.

עודד פורר: הרי זה מובן מאליו שהדבר הזה צריך נקודות זכות.

עודד פורר: אני לא חושב שיש מה להכביר יותר מדי מילים.

עודד פורר: אבקש גם כן לשמוע סקירה פה.

עודד פורר: לפחות בפניי הונח דוח שעשתה תנועת אם תרצו שסקרה את המוסדות, שלפחות לדבריה יש פה רשימה של מכללות ואוניברסיטאות שלא נותנים, ואני ארצה את ההתייחסות.

מירב בן ארי: אגב, הדוח מעודכן?

עודד פורר: מעודכן לאתמול, לפחות לפי מה שנאמר לי.

עודד פורר: אשמח לשמוע פה שבכל המכללות שרשומות פה אכן נותנים נקודות זכות למילואים.

עודד פורר: אני כן רוצה עניין אחר, כבר לנצל את העניין.

עודד פורר: לא צריך פה הצעות לסדר וכו', גם נושא שאת מכירה אותו.

עודד פורר: נמצא פה נציג של ועד ראשי המכללות, נכון?

מירב בן ארי: צח, כן.

עודד פורר: עד אתמול לדעתי הייתה שביתה של 1,300 מרצים, 30,000 סטודנטים.

עודד פורר: בצו בית משפט הם חזרו ללמד.

עודד פורר: יחד עם זאת יש מדיניות שלא לדבר עם המרצים, ואת המדיניות הזו אני חושב שאנחנו צריכים להוקיע.

עודד פורר: הוקענו אותה פה בוועדת החינוך כמה פעמים ועדיין היא ממשיכה.

עודד פורר: אני יודע שהתחיל משא ומתן עם המרצים וראש ור"מ הורה לעצור את המשא ומתן.

עודד פורר: אני חושב שהתנהלות כזאת דווקא במערכת ההשכלה הגבוהה היא לא ראויה, היא לא נכונה.

עודד פורר: לא יכול להיות ש-1,300 מרצים בכירים, מתייחסים אליהם כסרח עודף במערכת שהיא מערכת מתוקצבת, מצד אחד.

עודד פורר: מהצד השני, שגם 30,000 הסטודנטים הפכו להיות כאילו - - - .

עודד פורר: אגב, אני לא יודע מה יעלה בגורל הסמסטר של הסטודנטים האלה.

עודד פורר: אשמח בלי שום קשר גם לשמוע התייחסות פה של ור"מ לעניין הזה.

עודד פורר: לעניין המכללות, חבל על המילים.

עודד פורר: צריך להיות שתי נקודות זכות.

עודד פורר: שיביאו ויסבירו כל אחד האם יש או אין.

מירב בן ארי: אוקי.

מירב בן ארי: אני דווקא רוצה לשמוע קודם כול מהשטח ואחרי זה אנחנו נשמע את התגובה של האוניברסיטאות/מכללות.

מירב בן ארי: יש פה מישהו מהתאחדות הסטודנטים?

מירב בן ארי: בבקשה, בר, רק תציג שם ותפקיד.

בר זונשיין: בר זונשיין, מנהל קשרי ממשל של התאחדות הסטודנטים.

בר זונשיין: תודה רבה, מירב, על הזכות לדבר כאן.

בר זונשיין: אנחנו גם השלמנו סקירה מול האגודות שלנו שבאמת יישום החוק הזה דרש קצת משא ומתן עם המוסדות, שזה מובן.

בר זונשיין: חלק עדיין מתמשך.

בר זונשיין: אני אגיד רק שמהאוניברסיטאות, רק בן גוריון ותל אביב עוד לא נותנות וזה בתהליך בנייה שאמור להיכנס ממש בקרוב.

מירב בן ארי: מה לוחות הזמנים בבן גוריון?

מירב בן ארי: יש שם הרבה מילואימניקים.

מיכל מגד: אני מיכל, אני אחראית על התחום של מעורבות חברתית בהתאחדות הסטודנטים.

מיכל מגד: הם פשוט גם בכל האוניברסיטאות בנו מתווה שהוא קצת יותר מעמיק, גם כדי לראות על מה לתת נקודות זכות ועל מה לא לתת נקודות זכות ואיך באמת לאפשר את זה לכמה שיותר סטודנטים כבר השנה.

מיכל מגד: כרגע זה ממש בשלבי אישור האחרונים.

מיכל מגד: בבר אילן זה אושר ממש שבוע שעבר.

מירב בן ארי: ראיתי את בר אילן, ראיתי את המכתב.

מיכל מגד: ועכשיו בן גוריון ותל אביב זה ממש בשלבים אחרונים.

בר זונשיין: אני יכול אם אתם רוצים, רגע להקריא את רשימת המכללות: קיי, ויצו, דוד ילין - - -

מירב בן ארי: מה אתה מקריא, רשימת מכללות שנותנות?

בר זונשיין: שלא נותנות.

בר זונשיין: זה יותר קצר.

בר זונשיין: 11 מוסדות לא נותנים כרגע, ביניהם: קיי, ויצו, דוד ילין, מכון לב, מכללת אורנים, מכללת כנרת.

בר זונשיין: סמינר הקיבוצים לא נותנים אבל זה בגלל שיש להם מעורבות חברתית מובנית בתוך הסילבוס, אז הם בכל מקרה נותנים שתי נקודות זכות על מעורבות חברתית.

מירב בן ארי: לא, אבל איפה המילואים?

בר זונשיין: זה לא שתי נקודות מילואים וגם שתי נקודות מעורבות.

מירב בן ארי: מה זה קשור?

מירב בן ארי: אם סטודנט לא עושה מעורבות?

בר זונשיין: אבל הוא חייב לעשות מעורבות כי זה חלק מהסילבוס.

בר זונשיין: בלי זה הוא לא יכול לסיים את התואר.

מירב בן ארי: נכון, כן, אני מכירה.

בר זונשיין: אפשר להסתכל על זה אולי כאיזושהי לאקונה בחוץ שפוגעת במילואימניקים, אבל בפועל - - -

מירב בן ארי: זה ייצור אחר, בסדר, אוקי.

עודד פורר: למה לא להכיר לו במילואים שהוא עושה כמעורבות חברתית ואז לחסוך לו את שתי נקודות האלה?

בר זונשיין: זה חלק מהסילבוס, מקורסי החובה, אז הם בכל מקרה עושים - - -

עודד פורר: אם אנחנו קובעים שמילואים זאת מעורבות חברתית ויש קורס חובה של מעורבות חברתית, אז אם הסטודנט עושה מילואים אפשר להגיד לו, אוקי, זה קורס החובה שלך.

מיכל מגד: במכללות לחינוך שהמעורבות החברתית היא חופשית, שהם יכולים להתנדב בכל מקום, רובם באמת הכניסו את המילואים כשתי נקודות למעורבות חברתית.

מירב בן ארי: נכון.

מיכל מגד: במכללות לחינוך שהמעורבות החברתית היא חובה כהכשרה בבתי ספר, הם עושים את המעורבות בתוך בתי הספר כבר, שם זה יותר בעייתי לתת את זה כמילואים, והחוק, בגלל שאומר או ככה או ככה, אז הם באמת משאירים את זה כמו שזה.

בר זונשיין: אפשר אולי לבוא בטענות לחוק ולנסות לתקן אותו בהמשך, אבל הם עומדים בחוק, לצורך העניין, לפחות גם מבחינתנו.

בר זונשיין: בצלאל, מכללת צפת, מכללת רמת גן ואוהלו שגם אמורים להשלים את התהליך בימים הקרובים, בשבוע הקרוב.

מירב בן ארי: מי לא בכיוון בכלל?

מיכל מגד: מכון לב, כנרת, כרגע שם יש להם בעיה, בצלאל, צפת, ממה שאנחנו יודעים, מכללת רמת גן.

מיכל מגד: המכללות האלה בעיקר.

בר זונשיין: שחלק מהדברים שמנסים לעשות זה להגיד, אוקי, ניתן רק נקודת זכות אחת.

מירב בן ארי: אין דבר כזה.

מירב בן ארי: החוק מגדיר בדיוק.

בר זונשיין: נכון, זה קצת לצחוק על החוק.

בר זונשיין: המצב כרגע נראה די חיובי אבל יש את המוסדות האלה שבאמת צריך לבוא ולדבר איתם.

בר זונשיין: אנחנו תומכים באגודות, במאבק שלהן כדי ליישם את החוק הזה, שלא אמור להיות מאבק בכלל כי בסך הכול זה חוק במדינת ישראל.

בר זונשיין: אני חייב להגיד שזה יחסית שחור-לבן מילואים, כלומר, זה אמור להיות מאוד פשוט ואנחנו לא מבינים למה המוסדות לא נותנים את זה.

עודד פורר: זה לא הדבר היחיד שאנחנו לא מבינים.

מירב בן ארי: כן.

בר זונשיין: זה עוד דבר שאנחנו לא מבינים ואשמח אם בהמשך נוכל לעשות גם דיון שידבר יותר על המעורבות החברתית, שם זה הרבה יותר מורכב ויש הרבה יותר פתח למוסדות להתחמק, למרות שגם שם המצב לא נורא.

מירב בן ארי: מה זה לא נורא?

בר זונשיין: לא נורא זה 12 מוסדות שלא נותנים.

מירב בן ארי: אמנם הדיון על המילואים, אבל פורר ואני, שנינו היינו גם בעניין של המעורבות החברתית.

מירב בן ארי: יש 12 מוסדות שלא נותנים על מעורבות חברתית?

בר זונשיין: נכון.

מירב בן ארי: למה?

מירב בן ארי: אותו דבר, בגלל שהם לא מקיימים את החוק.

מירב בן ארי: תיכף אני גם אגיע לזה.

מירב בן ארי: אני התחלתי את כל החוק של המעורבות החברתית ואז באמת הצטרף המילואים, אבל כל המהות הייתה שסטודנטים יוכלו לקבל נקודות זיכוי על התנדבות בקהילה.

מירב בן ארי: אוקי, תיכף נשמע גם מהמוסדות.

מירב בן ארי: מי מדבר מאם תרצו?

מירב בן ארי: שם ותפקיד.

תום ניסני: תום ניסני, ראש אגף הפעילים של התנועה.

תום ניסני: אחרי השנה שעברה שבאמת בשעה טובה עבר החוק הזה, אני עוד מזכיר באמת שהחוק הזה עבר בסופו של דבר, סוג של בלית ברירה כי הדברים לא התקדמו מאליהם.

מירב בן ארי: נכון.

מירב בן ארי: תגיד, הירוקים זה אלה שנותנים והצהובים לא.

תום ניסני: הצהובים נותנים ולא עומדים בדרישות החוק.

תום ניסני: הם נותנים נקודות זכות למשרתי מילואים ולא לפי דרישות החוק.

תום ניסני: הכחולים, לא קיבלנו תשובה חד משמעית, שזאת גם בעיה.

יהודית גידלי: אנחנו לא מבינים על מה אתם מדברים.

מירב בן ארי: אני מבינה.

מירב בן ארי: יש לי כאן, אני אסביר.

יהודית גידלי: כן, אבל הפרוטוקול לא מבין.

מירב בן ארי: אז אני אסביר, אין בעיה.

מירב בן ארי: יש דוח כאן שמונח לפנינו.

תום ניסני: אני אסביר באופן כללי.

מירב בן ארי: פשוט תפרט.

מירב בן ארי: לפי צבעים הוא חילק את מי נותן ומי לא, אבל תסביר.

תום ניסני: אוקי.

תום ניסני: מתחילת שנת הלימודים אנחנו צפינו שתהיה בעיה ביישום של הדבר הזה, לצערי.

תום ניסני: יש לנו בשטח, ב-20 מוסדות פעילים שלנו, סטודנטים שלומדים במוסדות ומתחילת השנה הם פנו לכל המוסדות בשאלה איך זה מיושם, מה התנאים שלכם, כי בכל זאת יש איזשהו חופש למוסדות לקבוע את רציפות הימים, במקום איזה קורס נקודות זכות מוענקות וכו', שזה בסדר גמור.

תום ניסני: הם פנו למוסדות.

תום ניסני: התחלנו לראות שבלא מעט מוסדות לא מפרסמים נוהל, מעכבים אותו.

תום ניסני: אגב, באוניברסיטת תל אביב למשל רק לפני שבוע התשובה שניתנה, ויש כאן את הרכזת מתל אביב ויש כאן את הרכז גם ממכללת הדסה, שהבאתי אותם כעדות חיה.

תום ניסני: אמרו להם, זה יהיה כנראה אזור סמסטר ב', הפרסום של הנוהל.

תום ניסני: אתמול כששאלנו אותה, הם אמרו שזה יהיה בימים הקרובים, זאת אומרת, יכול להיות שגם הדיון גרם.

תום ניסני: בשורה תחתונה, מהנתונים שהוצאנו יש כיום 25 מוסדות שנותנים בכלל נקודות זכות למילואימניקים כיום, מתוכם רק 13 עומדים בדרישות החוק.

תום ניסני: חשוב לציין ש-20 מוסדות, לא היה ברור.

תום ניסני: עשינו את הבדיקה הזאת מתחילת השבוע.

תום ניסני: לא היה ברור, זה אומר שהמזכירים בדיקנט לא ידעו לתת תשובה, שזאת בעיה בפני עצמה.

תום ניסני: הרבה מאוד שיחות שפנינו, אומרים, אין לנו מושג, אנחנו לא יודעים על מה אתה מדבר.

תום ניסני: לפני חודש כשפנינו לטכניון, הם בכלל לא הכירו את החוק לטענתם.

תום ניסני: הם אמרו, אנחנו נותנים נקודות זכות על 21 ימים.

דבורה מרגוליס: הטכניון נותן את זה עשר שנים, לפני החוק.

תום ניסני: והתשובה שיש לי באימייל הפרטי שלי, זה שאנחנו לא הכרנו את זה, אנחנו מעבירים את זה לבדיקה.

תום ניסני: יש כאן גם או חוסר ידיעה או בלגן כללי, אני לא יודע בדיוק.

תום ניסני: הסטודנטים הלומדים במוסדות, אני יכול להגיד לכם, פונים הרבה מאוד לחבר'ה שלנו בקמפוסים כי הם לא מקבלים תשובה ממקום אחר.

תום ניסני: הם יודעים שיש חוק.

תום ניסני: לא יודעים מה קורה איתו, מתי זה ייושם, איך אני מקבל את זה, מה אני צריך להביא, מה אני צריך לעשות.

תום ניסני: המצב הזה הוא בעייתי וצריך לטפל בו כדי שהסטודנטים יקבלו מה שמגיע להם.

מירב בן ארי: בעצם, סתם כדוגמא, אתה כתבת שמכללת צפת לא ברור, אבל בר אומר שמכללת צפת אין.

תום ניסני: בחלק מהמקומות אמרו לנו, יש, אנחנו נראה לכם את זה בהמשך.

תום ניסני: הרכז שלי בצפת לא הצליח לקבל תשובה.

תום ניסני: אמרו לו בדיקנט, אין לי מושג.

תום ניסני: יש מקומות שבאמת לא יודעים.

תום ניסני: לא קיבלנו תשובה, אז רשמנו את זה.

תום ניסני: אגב, באוניברסיטאות כתבתי פה בטעות שארבע עומדות בדרישות החוק.

תום ניסני: למעשה שלוש עומדות בדרישות החוק כי גם בפתוחה, גם בבאר שבע וגם בתל אביב כיום אין נוהל.

דבורה מרגוליס: יש ויש.

מירב בן ארי: תיכף את תייחסי לכול.

מירב בן ארי: אמרתי שאני מתחילה מהסטודנטים, אבל אני מגיעה אליכם.

תום ניסני: בעברית, בבר אילן ובחיפה יש.

תום ניסני: באריאל ובטכניון יש נקודות זכות אבל לא עומד בתנאי החוק.

תום ניסני: למשל, בטכניון נותנים נקודת זכות אחת על 15 יום או שתי נקודות על 21.

תום ניסני: זה פשוט לא עומד בחוק.

תום ניסני: יפה שנותנים, אבל אם יש חוק, צריך ליישם אותו.

מירב בן ארי: בסדר.

מירב בן ארי: עוד מישהו מהסטודנטים?

יהודה שהרבני: יהודה שהרבני, הרכז של אם תרצו, ממכללת הדסה.

יהודה שהרבני: אצלנו יש נקודות זכות אבל מ-21 ימי מילואים.

יהודה שהרבני: סטודנט שעושה 15-16 וכו', הוא לא צריך להצטדק על שלושה ימים כדי להגיע לנקודות זכות האלה.

יהודה שהרבני: יש חוק, צריך ליישם אותו.

מירב בן ארי: תודה רבה.

מירב בן ארי: טוב, נתחיל עם ור"ה.

מירב בן ארי: בבקשה, שם ותפקיד.

דבורה מרגוליס: דבורה מרגוליס, ראש מינהל ור"ה.

דבורה מרגוליס: אם אפשר בכל זאת איזושהי אמירה כללית.

דבורה מרגוליס: ראשית, האוניברסיטאות היו, ישנן ותמיד יהיו גופים שומרי חוק.

דבורה מרגוליס: זה בכלל מחוץ לכל שאלה, לכן הן עומדות וגם יעמדו בכל דרישות החוק.

דבורה מרגוליס: זה כאמירה כללית.

דבורה מרגוליס: לגבי נחיצות החוק, עמדתנו היא עדיין גם היום שהחוק הזה נזק גדול, לא לעניין עצמו שהוא חשוב ונחוץ ונדרש, קרי לעודד סטודנטים גם מילואים וגם לפעילות חברתית, אלא העובדה שזה נמצא בחקיקה ראשית מהווה פגיעה חמורה וקשה במנדט של המוסדות להשכלה גבוהה לקבל החלטות אקדמיות טהורות.

דבורה מרגוליס: אפשר רק לחשוב איזה עוד חקיקות יכולות לצאת בעקבות החוק הזה מהכנסת, עם כל הכבוד, וכבוד רב יש.

עודד פורר: אפשר רק לחשוב מה קורה במוסדות להשכלה גבוהה שצריכות מדי פעם חקיקה ומעורבות חקיקתית של הכנסת.

עודד פורר: אני חושב שכדאי שתחזרי בך מהמשפט האחרון שאמרת.

עודד פורר: זה ממש לא לעניין.

עודד פורר: לא פה.

דבורה מרגוליס: אם זה פגע במישהו - - -

עודד פורר: לא, זה לא פגע בי, זה פגע בכנסת ישראל.

עודד פורר: יש פה כנסת שנבחרו 120 חברים מכל מיני מקומות ומכל מיני אזורים שמייצגים את האזרחים, והכנסת אומרת פעם אחר פעם לאוניברסיטאות ולוועד ראשי האוניברסיטאות, אנחנו לא רוצים לחוקק.

עודד פורר: אתם מתנהגים בצורה לא מנותקת רק מהציבור, מנותקת מהמציאות עד שבסוף אנחנו נאלצים לחוקק.

עודד פורר: אני חושב שלחוקק, ואמרתי את זה בפתח דבריי, לחוקק חוק שאומר שמעורבות חברתית ומילואים מקנה נקודות זכות, בעולם מתוקן לא היה צריך להיות חוק כזה, אבל האוניברסיטאות לא מתנהגות כאילו זה עולם מתוקן, הן מתנהגות כאילו יש את העולם ויש איזשהו עולם של האוניברסיטאות שבשם החופש האקדמי הן מוכנות להקריב כל קורבן שהוא ממש לא קשור לחופש האקדמי, ואני לא אפתח פה את הנושאים האחרים מעבר לנושא הזה של המילואים.

מירב בן ארי: כשהתחלתי את התהליך הזה איתם, התחלתי אותו ב-2015.

מירב בן ארי: כמעט שלוש שנים חיכיתי לבשורה מכם ולא עשיתם את זה, ולהזכירכם, החוק הזה נכנס ב-2018.

מירב בן ארי: לא תגידי שקמתי יום בהיר אחד והחלטתי לחוקק את החוק.

מירב בן ארי: די, כבר יש חוק, הוא כבר מיולי 2018.

מירב בן ארי: בואי תגידי לנו איך אתם מיישמים אותו.

מירב בן ארי: כבר עברתי אתכם כמעט שנה של תלאות של הדעות שלכם ובסופו של דבר עבר החוק, אז בואו נתקדם.

מירב בן ארי: אמרת שהמוסדות שומרות חוק?

דבורה מרגוליס: כן.

דבורה מרגוליס: ראשית, חשוב לי לציין, הטכניון ואוניברסיטת חיפה ביוזמתן שלהן מעניקים שני נ"זים למשרתי מילואים כבר מזה כעשר שנים, הרבה לפני שהחוק חוקק.

דבורה מרגוליס: רק לצורך הפרוטוקול, אנחנו הצענו מתווה.

דבורה מרגוליס: כל המוסדות להשכלה גבוהה, האוניברסיטאות החברות בור"ה הסכימו על מתווה שבו אנחנו מצטרפים למה שעשו חיפה וטכניון עוד קודם לכן, ובשביל לייתר את החקיקה שוב, לא כדי לא לתת את הנ"זים למילואים.

דבורה מרגוליס: הדברים לא צלחו מסיבות שונות ומשונות.

דבורה מרגוליס: החקיקה קיימת היא תכובד באופן מלא.

דבורה מרגוליס: זאת התחייבות שהיא ברורה מאליה.

מירב בן ארי: מה זה תכובד?

מירב בן ארי: מה קורה בתל אביב?

מירב בן ארי: מה קורה בבן גוריון?

דבורה מרגוליס: עוד משפט הקדמה אחד.

דבורה מרגוליס: החוק עבר לפני שלושה חודשים.

מירב בן ארי: לא, החוק עבר ביולי.

מירב בן ארי: זה כמעט חצי שנה.

דבורה מרגוליס: החוק הזה פרוס על פני תואר, זאת אומרת, שני הנ"זים אמורים להינתן בסופו של תואר שאורכו הוא שלוש שנים.

דבורה מרגוליס: כנ"ל, פעילות חברתית אמורה להתבצע במהלך שלוש שנים.

דבורה מרגוליס: זה לא שאחרי סמסטר אחד או אחרי חודש של פתיחת שנת הלימודים.

דבורה מרגוליס: לדעתי אפילו חודש לא עבר מפתיחת שנת הלימודים האקדמית באוניברסיטאות, שכבר הנ"זים האלה יוצאים לדרך וניתנים.

דבורה מרגוליס: אפילו התאחדות הסטודנטים פה ציינה שההליכים שנעשו באוניברסיטאות היו מאוד מעמיקים בדיוק בגלל הרצינות שבה מתייחסים האוניברסיטאות לנוסח החוק ולרצון שלהן ליישם אותו בצורה מיטבית, ובכל האוניברסיטאות התקיימו דיונים מאוד מעמיקים באופן שבו יש לעשות את זה עבור המילואימניקים ועבור הסטודנטים הפעילים חברתית ולקבוע את הקריטריונים - - -

מירב בן ארי: דבורה, החוק הזה היום מציין חמישה חודשים, לא חודש, לא חודשיים ולא שלושה.

מירב בן ארי: שנת הלימודים החלה באוקטובר.

מירב בן ארי: אני הייתי מצפה שמוסד ששומר חוק, עם תחילת שנת הלימודים היה מפרסם לסטודנטים, עבר חוק וזה מה שמגיע לכם.

מירב בן ארי: זה מאוד פשוט.

מירב בן ארי: את אומרת, אנחנו מוסדות שומרים חוק, אז למה בר אילן הצליחו ותל אביב לא? למה ההתמהמהות?

דבורה מרגוליס: כולם הצליחו.

דבורה מרגוליס: אצל כולם זה קיים.

מירב בן ארי: למה בבאר שבע סטודנט שנכנס לא יודע שזה מה שמגיע לו?

עודד פורר: בתל אביב זה קיים?

דבורה מרגוליס: בוודאי.

דבורה מרגוליס: יש איתי גם המזכירה האקדמית של תל אביב.

עודד פורר: אז אולי נשמע את הנציגה מתל אביב.

מירב בן ארי: בטח, אני רציתי לתת לה, דרך אגב.

דבורה מרגוליס: היא נציגה של אם תרצו, היא לא הנציגה של תל אביב.

עודד פורר: תביאי לפה סטודנט אחד שהכירו לו בזה.

מירב בן ארי: מה את עושה באוניברסיטה?

ריקי זלוט: קוראים לי ריקי, אני סטודנטית לארכיאולוגיה, שנה ב'.

ריקי זלוט: בדיוק אתמול קיבלנו תשובה מהמזכירה, שבימים הקרובים היא תקבל תשובה.

דבורה מרגוליס: כן, אז אני אומרת שוב, מדובר על חוק מורכב.

מירב בן ארי: מה מורכב?

מירב בן ארי: תגידי לי מה זה הקשקוש הזה?

מירב בן ארי: ברצינות, בן אדם הולך למילואים, מביא את השמ"פ שלו.

מירב בן ארי: אני הייתי שם, הייתי יושב ראש אגודת סטודנטים.

מירב בן ארי: מה זה הסיפור הזה?

מירב בן ארי: הוא מביא את השמ"פ, הולך למזכירת מסלול, אומר לה, זה מה שמגיע לי, אני יודע שיש חוק.

מירב בן ארי: לפחות שתגיד לו, אין בעיה, בסוף הסמסטר, בסוף השנה נעדכן לך.

מירב בן ארי: לא אמרתי עכשיו, אבל שידע שהמזכירה יודעת.

מירב בן ארי: שולחים מייל לכל הצוות הניהולי.

מירב בן ארי: אני הייתי בקמפוס, תואר ראשון, תואר שני.

דבורה מרגוליס: ישנה מזכירה שבמקרה לא קיבלה את המידע.

דבורה מרגוליס: אני אומרת שוב, יש לי מזכירה אקדמית של תל אביב, סגן הרקטור.

דבורה מרגוליס: זה ברמות הגבוהות ביותר עבר.

דבורה מרגוליס: אם יש מזכירה שאומרת, אני לא יודעת על מה מדובר, אז המזכירה הספציפית מאיזושהי סיבה התחילה לעבוד - - -

מירב בן ארי: מה זה, סגן הדיקן היא אומרת.

דבורה מרגוליס: לא.

מירב בן ארי: למה הוא לא נתן לה תשובה שיש חוק ויכבדו אותו?

מירב בן ארי: מה הבעיה?

דבורה מרגוליס: אני אגיד לכם גם יותר מזה, הבקשה תהיה שבשבועות עד חודשים הקרובים, אני לא רוצה להתחייב על זמן, הכול גם יופיע באתרים של המוסדות כמו שעושים בכל הנושאים האחרים שהאוניברסיטאות מפרסמות.

דבורה מרגוליס: הכול יהיה.

מירב בן ארי: אני לא ראיתי קשקוש כזה כבר הרבה זמן.

מירב בן ארי: את רצינית?

מירב בן ארי: מה הבעיה להיכנס לאתר של המוסד?

מירב בן ארי: דבורה, אם את נציגת ור"ה פה, אין מה לעשות.

דבורה מרגוליס: מי שבא לדיון, חוטף.

דבורה מרגוליס: מי שלא מגיע - - -

מירב בן ארי: מה זה קשור?

מירב בן ארי: תגידי, מה את חושבת שאנחנו?

מירב בן ארי: נראה לך שלא יצא מפה מכתב לכל מוסד שלא עומד?

מירב בן ארי: בואי אני קודם כול אבהיר לך, אף אחד פה לא הורג את השליח, אבל א', זה התפקיד שלך, את מייצגת את ור"ה בוועדות.

מירב בן ארי: יש לך כאן משהו מאוד ברור.

מירב בן ארי: זה גם ייצא מוועדת החינוך.

מירב בן ארי: אנחנו נוציא לכל האוניברסיטאות שלא מכבדות את החוק ולא שומרות עליו למרות שניסית להגן עליהן במשפט הראשון שלך, לא עושות את זה, מתמהמהות, מצפצפות על החוק.

מירב בן ארי: אנחנו נוציא מפה מכתב.

מירב בן ארי: גם לוועדת החינוך יש הרבה כלים.

מירב בן ארי: כשהמל"ג והאוניברסיטאות יצטרכו משהו אנחנו נדע בדיוק איך להקפיא אותם, אם זה תקנות, אם כל מיני דברים אחרים.

מירב בן ארי: מה ביקשנו מכם, לכתוב בתקנון שסטודנט שעושה מילואים זכאי לקבל שני נ"זים.

מירב בן ארי: מה קרה?

מירב בן ארי: מה זה יפגע בשערי האקדמיה?

דבורה מרגוליס: זה יקרה, זה קורה.

מירב בן ארי: אבל זה לא קורה כבר חמישה חודשים.

מירב בן ארי: את יודעת למה זה לא קורה?

מירב בן ארי: כי זה לא באמת חשוב לכם.

דבורה מרגוליס: זה ממש לא נכון.

דבורה מרגוליס: אפשר להראות כמה תוכניות נעשו ונעשות ועוד נוספות כל הזמן בשביל לתמוך בסטודנטים במילואים, שהם לא על העניין של הנ"זים האקדמיים אלא תמיכה היקפית ואחרת, כולל כל הנושא של בני הזוג ומגוון גדול של עזרה וסיוע.

מירב בן ארי: זה לא משנה.

מירב בן ארי: יש זכות אחת שהכנסת חוקקה כאן.

מירב בן ארי: תכבדו את זה.

מירב בן ארי: מה עם המעורבות החברתית?

דבורה מרגוליס: זה ממש במקביל, מילואים, פעילות חברתית.

דבורה מרגוליס: זה הכול עובד במקביל.

מירב בן ארי: כמה זמן עד שסטודנטים במדינת ישראל ידעו מה מגיע להם?

דבורה מרגוליס: אני מאוד מקווה שתוך כמה שבועות הכול יתפרסם גם באתרי האוניברסיטאות, אז זה לקח עוד קצת וזה בכל מקרה ייושם.

דבורה מרגוליס: היישום הראשוני יהיה בעוד שלוש שנים מהיום.

דבורה מרגוליס: שני הנ"זים הראשונים שיתקבלו זה בסוף תואר.

דבורה מרגוליס: זה מה שכתבתם גם בחוק.

מירב בן ארי: מה זה קשור?

מירב בן ארי: ואם מישהו עכשיו באמצע התואר?

מירב בן ארי: ואם הוא שנה ב', שנה ג', לא מגיע לו? מי כתב בחוק שזה רק לשנה א'?

מירב בן ארי: המצאת עכשיו משהו?

מירב בן ארי: אני מכירה אותו בעל פה.

מירב בן ארי: אין דבר כזה.

מירב בן ארי: ואם הוא עכשיו שנה ג', לא מגיע לו על המילואים?

דבורה מרגוליס: ההתחשבנות אמורה להיות בסוף השנה.

מירב בן ארי: סבבה, אבל זה לא עוד שלוש שנים.

עודד פורר: תחילתו של חוק זה בשנת הלימודים תשע"ט.

תום ניסני: באוניברסיטה העברית בתחילת השנה פרסמו שזה רק לסטודנט שנה א'.

תום ניסני: אחרי מחאות הם תיקנו את זה.

עודד פורר: פעם אחת במהלך לימודיו הוא רשאי לקבל כנגד זה נקודות זכות.

עודד פורר: אם זה בשנה ג', בשנה ג'.

עודד פורר: אם זה בשנה א', בשנה א'.

מירב בן ארי: אני לא יודעת מאיפה המצאתם עכשיו את זה.

מירב בן ארי: עוד שלוש שנים?

מירב בן ארי: אני מאוד מקווה שזה לא כתוב איפשהו.

מירב בן ארי: סטודנט שעושה מילואים צריך לקבל את מה שמגיע לו גם אם הוא בשנה ד'.

דבורה מרגוליס: בכל מקרה זה יהיה בסוף השנה.

מירב בן ארי: אין בעיה, אבל לא עוד שלוש שנים.

דבורה מרגוליס: אנחנו נמצאים חודש מתחילת שנת הלימודים, אז הדברים יקרו.

דבורה מרגוליס: אני אומרת שוב, ברמת רקטור, סגן רקטור, דיקני סטודנטים, כולם מודעים, עובדים על זה, ישבו על זה.

דבורה מרגוליס: לי יש ניירת ממש מהימים האחרונים שבכל האוניברסיטאות, יש לי פה את כולם ותאמינו לי שביקשתי ממש לקבל ניירת שמבהירה בדיוק מה כל אחד יעשה, אז ייקח עוד שבועיים, גם יפרסמו באתר של אותה אוניברסיטה.

מירב בן ארי: אנחנו נעקוב אחרי זה.

דבורה מרגוליס: שום בעיה.

תום ניסני: אני יכול רק לציין, בבן גוריון הרכזים שלנו הלכו לפגישות בערך חמש פעמים גם עם האגודה וגם עם הדיקנט.

תום ניסני: אמרו להם שזה מתעכב.

תום ניסני: לא הפכנו את השולחן.

תום ניסני: אמרנו, מתעכב, בסדר, תכתבו איזה פוסט בפייסבוק, תשלחו עדכון לסטודנטים שיוצאים למילואים, תדעו שאתם תקבלו בהמשך השנה.

תום ניסני: מסרבים.

תום ניסני: הם לא מוכנים לכתוב כלום בנושא.

תום ניסני: כשיהיה משהו לעדכן, תקבלו עדכון.

תום ניסני: זהו, לא מוכנים לדבר.

תום ניסני: פשוט אני לא מבין מאיפה ההתנגדות הזאת, למה פשוט לא לשתף אותם במידע, להגיד מתי זה יקרה, יש לנו עיכובים טכניים, לא טכניים, משהו.

דבורה מרגוליס: לי יש דיווח מהרקטור שכתב לי שבשבוע שעבר התכנסה הוועדה האקדמית הבכירה לעניין הזה.

מירב בן ארי: מאיפה?

דבורה מרגוליס: זה מבן גוריון, פרופ' חיים היימס, הרקטור של בן גוריון כתב לי שהוועדה המתמדת שהיא הוועדה האקדמית שעוסקת בנושא הזה התכנסה בשבוע שעבר וקיבלה את ההחלטה, והוא גם שלח לי אותה, אז ייקח עוד שבוע, זה גם יעלה לאתר, ובעוד שבועיים כל רכזי הסטודנטים בדיקנט גם ידעו.

דבורה מרגוליס: ייקח עוד שבועיים.

דבורה מרגוליס: זה יקרה.

מירב בן ארי: אוקי.

מירב בן ארי: אנחנו נעקוב אחרי האירוע הזה.

מירב בן ארי: מל"ג, עמרי.

עמרי גולן: לא רוצים קודם לשמוע את ור"מ?

מירב בן ארי: בסדר, ור"מ.

מירב בן ארי: כן, צח.

צח בורוביץ': צח בורוביץ', אני מייצג את ועד ראשי המכללות האקדמיות הציבוריות.

צח בורוביץ': קודם כול לעניין הנושא של הנקודות זכות למילואים.

צח בורוביץ': ועד ראשי המכללות האקדמיות הציבוריות תמך בחקיקה הזו כבר בהליך החקיקה.

צח בורוביץ': אנחנו נוהגים באופן הזה כבר מזה הרבה שנים, מרבית המכללות, וכמובן שברגע שהחוק נכנס לתוקף, כל המכללות מחויבות לנהוג לפי החוק.

צח בורוביץ': אנחנו פעם ראשונה בישיבה הזו שומעים בעצם את הנתונים ואני שומע גם במסגרת הנתונים שהצגת, אני שומע שיש אזכורים גם של מכללות אקדמיות ציבוריות.

צח בורוביץ': נקבל את הנתונים, נלמד אותם ואנחנו נגיב באופן פרטני עבור כל מקרה ומקרה.

צח בורוביץ': אני פשוט לא מכיר את הדברים.

מירב בן ארי: תום, אתה צריך להעביר להם את כל הרשימה של המכללות, בסוף הדיון, שלא מקיימות את החוק, אותן מכללות מתוקצבות.

עודד פורר: אפשר אולי להכניס את זה לסיכום.

מירב בן ארי: כן, כן.

עודד פורר: תקבלו את זה כחלק מסיכום הדיון.

צח בורוביץ': אנחנו נבקש לראות את הדוח, כי גם במסגרת הצגת הנתונים אני לפחות שמעתי נתונים שהם קצת סותרים אחד את השני.

צח בורוביץ': אנחנו נעשה בדיקה פרטנית לגבי כל מוסד ומוסד שאתם העליתם את השם שלו ואנחנו נחזיר תשובות.

צח בורוביץ': כמדיניות של ארגון אנחנו תמכנו בחקיקה הזו ואנחנו עדיין תומכים בו כמובן.

מירב בן ארי: אתה לא מכיר את המוסדות המתוקצבים שלא מקיימים את החוק?

מירב בן ארי: לא שמעת על זה עד היום?

צח בורוביץ': לא מכיר סיטואציה כזו.

מירב בן ארי: טוב, אז אתה צריך להכיר את העניין.

צח בורוביץ': אם היינו מקבלים את הנתונים מראש, אני מניח שהייתי חוזר עם תשובות היום.

עודד פורר: לפני שבאתם לדיון לא שלחת אולי מייל לכל המוסדות שיעדכנו?

עודד פורר: באה נציגת ועד ראשי האוניברסיטאות, באה מסודרת.

עודד פורר: היא פנתה למוסדות, קיבלה מהם נתונים.

צח בורוביץ': אני אתן תשובה פשוטה בעניין הזה.

צח בורוביץ': א', אנחנו מדברים פה על 22 מכללות.

צח בורוביץ': הדיון נקבע כדיון מהיר.

צח בורוביץ': מבחינת לוחות הזמנים וכנ"ל גם הבלגן שיש עכשיו במוסדות האקדמיים, אצלנו יש איזשהו קושי באיסוף הנתונים.

צח בורוביץ': במקביל, פנינו גם ללשכה שלך בשביל לנסות להבין איפה יש את הבעיות הפרטניות כדי שניתן מענה פרטני, ולא קיבלנו נתונים, אז לכן אנחנו נמצאים כאן ושומעים את זה פעם ראשונה.

מירב בן ארי: יש כאן את הנתונים.

מירב בן ארי: אתה יכול לכתוב לו כבר, תום, איפה הבעיות שיש לך במכללות ואתה תגיד תוך שבועיים לוועדה.

מירב בן ארי: זה מספיק להרים טלפון ולבדוק מה קורה במוסד.

צח בורוביץ': בוודאי.

צח בורוביץ': אני רוצה לתת התייחסות קצרה להצעה לסדר של חבר הכנסת פורר.

מירב בן ארי: כן, תעדכן אותנו על הסיפור של צווי המניעה.

מירב בן ארי: גם הייתי בספיר ביום ראשון והבנתי שם מאמיר שאין כבר מנוס אלא מלעשות את זה, והבנתי שבית הדין לעבודה קיבל את - - -

עודד פורר: כן, נתנו צו מניעה.

צח בורוביץ': אני רוצה לעשות קצת סדר בדברים.

צח בורוביץ': קודם כול ועד ראשי המכללות הוא אינו ארגון מעסיקים, זאת אומרת הוא אינו מוסמך כוועד לנהל פה משא ומתן.

צח בורוביץ': בסופו של דבר גם זה לא בכל סגל המכללות.

צח בורוביץ': מדובר על שמונה מכללות ואם אני לא טועה זה ירד כבר לשבע מכללות, כי מכון לב הפסיק את השביתה בתחילת השבוע.

צח בורוביץ': ועד ראשי המכללות לא מסרב לשבת עם הסגל.

צח בורוביץ': להיפך, הוא קורא לניהול משא ומתן.

צח בורוביץ': הוא קורא בעצם לארגוני הסגל לשבת עם הנהלה מקומית של כל מוסד ומוסד, כי בסופו של דבר ההנהלה המקומית היא זו שמוסמכת לנהל את המשא ומתן מול הסגל ששובת.

צח בורוביץ': איפה שאנחנו רואים משא ומתן מקומי, אנחנו רואים הפסקה של השביתות.

צח בורוביץ': אנחנו רואים הגעה להסכמות ואנחנו רואים הפסקה של השביתות.

צח בורוביץ': בנוגע לצווי המניעה, גם צווי המניעה איפה שהם התקבלו זה במסגרת דרישה לצו מניעה מטעם ההנהלה המקומית.

צח בורוביץ': זה אף פעם לא מטעם ור"מ.

צח בורוביץ': כל האמירה הזו שור"מ וראשי ור"מ מסרבים לשבת וכן הלאה, זו אמירה שהיא לא נכונה, היא שקרית, היא נועדה רק בשביל להלהיט את הרוחות.

מירב בן ארי: רגע, תגיד לנו מה הסטטוס?

מירב בן ארי: חזרו ללמד הסגל הבכיר?

צח בורוביץ': במקומות מסוימים איפה שניתן צו מניעה, ניתן צו מניעה.

עודד פורר: לא הייתה אמורה להיות איזושהי פגישת גישור שלכם עם משרד העבודה והרווחה, שאתם לא הגעתם אליה?

צח בורוביץ': יש כל הזמן פגישות גישור.

צח בורוביץ': שוב, אני חוזר ואומר, בכל מקום שהפגישות האלה מתקיימות, בסופו של דבר ניתנת אמירה מאוד ברורה: סגל, אנא שבו עם ההנהלה המקומית שלכם כי היא זו שמוסמכת.

צח בורוביץ': ור"מ אינו מוסמך.

צח בורוביץ': העניין פה הוא נורא פשוט.

צח בורוביץ': המקומות שבהם ההנהלות בעצם נדרשו לנקוט בהליך של צו מניעה, זה בעיקר במקומות בהם מלמדים הנדסה, ששם יש חשש ממשי לאובדן של הסמסטר.

צח בורוביץ': במקומות אחרים אולי יהיה עוד יותר קל להציל את זה, אבל איפה שמלמדים הנדסה, שם יש כבר חשש אמיתי לפגיעה בסטודנטים ולכן נקטנו גם בהליך הזה.

צח בורוביץ': אגב, אנחנו שומעים קריאות של אנשי הסגל לא לפעול לפי הוראת צו בית המשפט, שזו כבר אמירה שהיא מאוד בעייתית.

צח בורוביץ': זו כבר מרדנות שאין לה מקום, ואם אנחנו כבר מעלים את הנושא הזה כאן, צריך לדרוש מהסגל לבוא ולשבת עם ההנהלה בכל מקום ומקום.

עודד פורר: זה קיום צו בית משפט.

עודד פורר: אין שום שאלה.

מירב בן ארי: צריכים לקיים את הצו.

מירב בן ארי: זו בכלל לא שאלה.

עודד פורר: אני חושב שאתם מנהלים פה מאבק בסוף על גבם של הסטודנטים, כי אם היה נכנס ור"מ כגוף, בין אם הוא צד למשא ומתן או לא, שמאגד את כל המכללות המתוקצבות, הרי בסוף העניין הוא אותו עניין, ואומר, צריך לפתור את הנושא הזה, יושבים למשא ומתן וזה היה נפתר.

צח בורוביץ': ור"מ חוזר ואומר את זה כל הזמן ולכן הוא יוצא בקריאה לאנשי הסגל לשבת עם ההנהלות המקומיות.

צח בורוביץ': הוא לא מתחמק, הוא פשוט לא מוסמך.

צח בורוביץ': הוא אינו גוף מעסיקים.

צח בורוביץ': בסופו של דבר השביתה הזאת לא מתנהלת ב-22 מכללות, היא מתנהלת בסך הכול בשבע מכללות שבהן נכנס ארגון עובדים יחסית חדש ושמתנהל בצורה אלימה, כולל במתקפות אישיות נגד ראשי הארגון באופן מאוד לא ענייני ומאוד לא מכובד.

מירב בן ארי: בסדר גמור.

מירב בן ארי: בואו שנייה נחזור לדיון שלנו.

מירב בן ארי: עמרי מהמל"ג.

עמרי גולן: עמרי גולן מהלשכה המשפטית של המל"ג.

עמרי גולן: קודם כול, כולנו אני חושב מסכימים שהחוק הזה הוא חוק מדינה וחשוב ליישם אותו כלשונו לכל המוסדות להשכלה גבוהה.

עמרי גולן: אני חושב שיש פה הסכמה מקיר לקיר בנושא הזה.

עמרי גולן: החוק פורסם בסוף חודש יולי.

עמרי גולן: מייד לאחר הפרסום שלח מנכ"ל המל"ג מכתב מעדכן לכלל הנשיאים במוסדות להשכלה גבוהה ועדכן אותם על כניסת עיקרי החוק, על הכניסה לתוקף והפרסום ברשומות וקרא להם ליישם את החוק כלשונו.

מירב בן ארי: מה הוא שלח, מכתב?

עמרי גולן: שלח מכתב מעדכן.

מירב בן ארי: מתי זה היה?

עמרי גולן: היום המדויק הוא 5 באוגוסט 2018, אז הוא שלח את המכתב.

עמרי גולן: הוא עדכן את כל הנשיאים.

עמרי גולן: במל"ג יש מחלקת פניות ציבור שמקבלת פניות באופן שוטף מסטודנטים על כל מיני ליקויים ודברים שקורים במערכת ההשכלה הגבוהה.

עמרי גולן: אני חייב לציין שעד היום התקבלה רק פנייה אחת בעניין של אי יישום החוק, מסטודנט במכללה בדרום.

עמרי גולן: הפנייה הזאת התקבלה ב-23 באוקטובר 2018.

עמרי גולן: הוא ציין שהמכללה בה הוא לומד לא מכירה את החוק.

מירב בן ארי: איזו מכללה?

עמרי גולן: להגיד את השם?

מירב בן ארי: אולי זו קיי, כי הזכרתם את קיי באשקלון.

עמרי גולן: זו לא קיי.

מירב בן ארי: אתה אמרת, תום, שקיי באשקלון - - -.

מירב בן ארי: בר אמר.

עמרי גולן: סמי שמעון.

קריאה: כל המידע שלנו מאגודות סטודנטים.

קריאה: מאגודת הסטודנטים בסמי שמעון לא הצלחנו לקבל מידע.

עמרי גולן: אוקי, אז אולי הם לא מודעים, אבל גם הם קיבלו את המכתב של המנכ"ל שלנו.

עמרי גולן: נעשתה אליהם פנייה בנושא כמובן, כי כשאנחנו מקבלים פניות בפניות הציבור, אנחנו פונים ישר למוסד כדי לברר מה לעשות עם התלונה.

עמרי גולן: זאת הפנייה היחידה שהתקבלה.

עמרי גולן: כולם פה מדברים על פניות.

עמרי גולן: לא קיבלנו ואנחנו הכתובת העיקרית שאליה מגיעות הפניות על המוסדות.

מירב בן ארי: למה לא העברתם פנייה למל"ג?

תום ניסני: אף אחד לדעתי לא יודע על קיום המוקד לפניות.

תום ניסני: אני לא ידעתי את זה.

מירב בן ארי: זה לא מוקד פניות.

תום ניסני: סטודנטים בוודאי לא מכירים.

תום ניסני: סטודנטים פונים בתוך המוסד, הם לא מכירים שיש מוקד פניות של המל"ג.

מירב בן ארי: זה לא מוקד פניות של טלפניות.

מירב בן ארי: יש אירוע בתוך האוניברסיטאות, בתוך מוסדות מתוקצבים.

עמרי גולן: סטודנטים פונים אלינו באופן שוטף לגבי אלף ואחד נושאים בחיי הלימודים שלהם.

עמרי גולן: אנחנו מקבלים פניות ופונים למוסדות ומבררים באופן שוטף.

מירב בן ארי: מה עשיתם עם הפנייה?

עמרי גולן: הפנייה הזאת התבררה.

עמרי גולן: שלחו איזושהי בדיקה למכללה.

עמרי גולן: לא ראיתי פה את התגובה של המוסד עדיין, אבל אני קיימתי שיחות טלפון לקראת הישיבה הזאת גם עם ור"מ, גם עם ור"ה, גם עם פרופ' רוני לידור מראמ"ה, שהוא מהמוסדות להכשרת מורים.

עמרי גולן: המוסד סמי שמעון הוא תחת ור"מ.

עמרי גולן: הוא חלק ממוסדות ור"מ.

עמרי גולן: אני הבנתי משיחה שקיימתי עם הנציגה של ור"מ שהסיבה לחוסר הארגון בנושא הזה, זה השנה לא נפתחה כסדרה במכללות.

עמרי גולן: השנה הרי נפתחה רק באוקטובר ושם היא נפתחה עם הרבה שביתות במוסדות, ולכן לא היא יכולה להעביר לי נתונים לגבי מה שקורה במכללות.

עמרי גולן: זאת התשובה שאני קיבלתי כשביקשתי לקבל מידע.

מירב בן ארי: מה זה קשור?

מירב בן ארי: אם יש נוהל, שתפרסם את הנוהל.

מירב בן ארי: אם סטודנט לומד, לא לומד, הוא עדיין הולך למילואים.

עמרי גולן: זאת התשובה.

עמרי גולן: ור"ה, שמעתם פה את העמדה של ור"ה וכשאני דיברתי עם פרופ' רוני לידור אתמול, אז הוא אמר לי שגם הוא מברר, הוא בודק והוא הבטיח לחזור אלי עם תשובה.

מירב בן ארי: עמרי, אנחנו מכירים כבר הרבה זמן.

מירב בן ארי: זה סוג של עצימת עיניים.

מירב בן ארי: זה דבר בסיסי שלומדים בבית ספר למשפטים.

מירב בן ארי: כל אחד יודע מה היא עצימת עיניים.

עמרי גולן: אנחנו יודעים כמשפטנים שהחובה של היישום של החוק חלה על המוסדות והם חייבים ליישם אותו ככתבו וכלשונו.

עמרי גולן: כולנו מסכימים על זה, כולנו יודעים את זה.

מירב בן ארי: האמת, שהם כולם מכירים את החוק.

עמרי גולן: כן, הם היו פה בדיון.

מירב בן ארי: דיוק, אז הם פשוט עושים מה שהם רוצים אבל זה לא עובד ככה.

מירב בן ארי: א', יש חוק במדינת ישראל, צריך לכבד אותו גם אם אנחנו לא אוהבים אותו.

מירב בן ארי: גם אני, יש לי חוקים שאני לא אוהבת, והנה עכשיו הבנתי שהולכים לשים קסדה לרוכבי אופניים מעל גיל 18.

מירב בן ארי: אני חושבת שזה חוק שלא צריך, כי אנחנו אנשים מבוגרים.

מירב בן ארי: אני חושבת שזו גישה פטרנליסטית, אבל זה החוק וזה עבר בתקנות פה אתמול.

מירב בן ארי: להבדיל, שגם אם אנחנו לא אוהבים אותו, זה החוק, ולא יכול להיות שמילואימניק ילך למוסד והוא יצטרך עכשיו לנהל איתם שיח.

מירב בן ארי: מה זה השטויות האלה, חמישה מפגשים, טלפונים?

מירב בן ארי: אמרתם, לא היה לכם זמן להיערך.

מירב בן ארי: קשקוש בעיניי.

מירב בן ארי: מספיק ששולחים הודעה לכל המזכירות ושמים באתר.

עמרי גולן: מירב, אני חושב שזה גם איזה שהם חבלי לידה.

עמרי גולן: בכל זאת, החוק חוקק בפגרה, לא הייתה שנת לימודים.

עמרי גולן: השנה התחילה באוקטובר, בחלק מהמכללות עדיין לא התחילה לחלוטין.

עמרי גולן: בואי ניתן לזה את הזמן.

מירב בן ארי: עובדי האקדמיה לא באים עם הסטודנטים.

מירב בן ארי: יש היערכות לשנת לימודים.

מירב בן ארי: היינו שם.

עמרי גולן: אני מאמין שעוד שלושה חודשים המצב יהיה הרבה יותר טוב בכל המוסדות.

עמרי גולן: כמובן שכדאי להמשיך ולעקוב אחרי הנושא הזה, אבל אני מאמין שכך יהיה.

מירב בן ארי: אוקי.

מירב בן ארי: עוד תגובות?

מיכל מגד: רק אם אפשר בבקשה להוסיף עוד נושא אחד לדון עליו וזה עניין של הסבירות, של כמה בסוף המוסדות קבעו אל מול החוק, כי החוק הגדיר מינימום גם במעורבות חברתית וגם במילואים.

מירב בן ארי: תשמעי, אני אעצור אותך.

מירב בן ארי: קודם כול נגיע לסיטואציה שבה כולם מקיימים משהו, במילואים ובמעורבות חברתית ואז אני אלך לטכניון ולחיפה ואני אגיד להם למה - - - .

מירב בן ארי: עזבי, קודם כול יש לי כאן מוסדות שבכלל סטודנטים לא מקבלים.

מירב בן ארי: הטכניון וחיפה, לפחות כשהם ישבו פה בדיונים הם כל הזמן דיברו על מה שהם כבר נותנים.

מירב בן ארי: הם היו בערך שתי האוניברסיטאות היחידות שנתנו, נכון?

תום ניסני: חיפה כן עומדים בחוק.

מירב בן ארי: כן.

מירב בן ארי: גם בטכניון שהוא ישב כאן, בסוף הם נותנים משהו.

מירב בן ארי: אני עוד לא שם, אני באלה שבכלל לא נותנים.

מירב בן ארי: טוב, אני רוצה לעשות סיכום.

מירב בן ארי: נאמר גם את המשמעויות.

מירב בן ארי: ראשית, תודה רבה לאלו שבאו.

מירב בן ארי: דבורה קצת לקחה את זה קשה אבל בסוף אם לא תבואו, תשמעי, קודם כול זו החובה.

מירב בן ארי: מעבר לחובה החוקית יש חובה פרלמנטרית.

מירב בן ארי: צריך לבוא לפה, לייצג, גם אם לפעמים חוטפים.

מירב בן ארי: שום דבר פה לא יוצא מפרופורציות והכול ברמה של שיח הגון וראוי כמו שאני בדרך כלל מנהלת את הוועדות שלי.

מירב בן ארי: אין לי מקום להתפרץ, אבל יש לי מקום באמת לעשות שינוי.

מירב בן ארי: יש חוק במדינת ישראל.

מירב בן ארי: החוק הזה חוקק ויצא ביולי.

מירב בן ארי: את החוק הזה ליוויתם שנה וחצי.

מירב בן ארי: לא אהבתם אותו אף פעם.

מירב בן ארי: אף פעם הוא לא התקבל פה בתשואות.

מירב בן ארי: גם ור"מ שעברו תהליך, בסוף ישבו ואמרו, אנחנו בעד, אבל גם להם זה לקח תהליך, וגם התאחדות הסטודנטים, גם להם לקח תהליך והם הסטודנטים, אבל בסוף ישבנו כאן, בירכנו על המוגמר.

מירב בן ארי: אפילו עמרי, אני זוכרת שהיה פה ואמר, זהו, זה החוק ואנחנו מתקדמים.

מירב בן ארי: ברגע שהכנסת הזו חוקקה, אם זה לא טוב לכם, בכנסת אחרת תפעלו לבטל.

מירב בן ארי: זה החוק ואותו צריך לכבד, ולכן, אחד, אני מבקשת קודם כול לעשות את החיבור הטכני בין אם תרצו לור"מ.

מירב בן ארי: יש לכם מוסדות.

מירב בן ארי: ור"ה, נראה לי שהיא מכירה שם את כל הפרטים, מי כן, מי לא.

מירב בן ארי: ור"מ, צח מכיר כבר אחרי הדיון הזה.

מירב בן ארי: זו הרשימה, יפנו.

מירב בן ארי: אני רוצה מור"מ תגובה תוך שבועיים לוועדת החינוך, מסודרת לפי רשימת המכללות.

מירב בן ארי: אני רוצה לדעת ותעשו לי בבקשה העתק אלי, ובכלל יש פה כמה חברי ועדה שהגישו את הדיון, כמו פורר, כמו מכלוף, שהם חברי ועדה ממש, אז אולי כדאי אפילו לקבל את התגובה.

יהודית גידלי: כל סיכום, כל חברי הוועדה מקבלים.

מירב בן ארי: לא, את המכתב, זה מה שהתכוונתי.

מירב בן ארי: סיכום, ברור, אני יודעת שאת שולחת לנו, אבל את המכתב של ור"מ שמתאר לנו מה קורה במכללות.

מירב בן ארי: אני אבקש מספיק זמן ממרגי, יו"ר הוועדה הקבוע לקיים דיון בעוד חודשיים.

מירב בן ארי: זה מספיק זמן.

מירב בן ארי: אנחנו בנובמבר.

מירב בן ארי: נעשה דיון נוסף באזור סוף ינואר.

מירב בן ארי: נראה לי שזה מספיק זמן לאוניברסיטאות ולמכללות להיערך, לשלוח מייל, לכתוב בתקנון האתר או באיזושהי קונסטלציה, אבל הכי חשוב שסטודנטים ידעו.

מירב בן ארי: אני אומר עוד משהו אחד.

מירב בן ארי: אם יש תלונות על מוסדות אקדמיים בארץ חוץ מור"ה, חוץ מור"מ, אפשר לפנות למל"ג ולרכז שם את הפניות.

מירב בן ארי: סטודנטים לא צריכים עכשיו לשבור את הראש מול המוסד.

מירב בן ארי: לא יכול להיות שחמש פעמים הם נפגשים עם המוסד.

מירב בן ארי: פעם אחת, פעם שנייה לא עובד, תיפנו הלאה, תעברו הלאה.

מירב בן ארי: יש מוסד, הוא מל"ג.

מירב בן ארי: הוא שקוף, אפשר לפנות אליו ולנהל שם את האירוע.

מירב בן ארי: זה לא צריך להיות בתוך המוסד.

מירב בן ארי: זה כבר לא ברמת המוסד.

מירב בן ארי: לפני החוק מוסד החליט, מתאים, לא מתאים, שתי נקודות, 1 נ"ז, שנה, חצי שנה.

מירב בן ארי: עכשיו יש חוק.

מירב בן ארי: החוק מגדיר.

מירב בן ארי: מוסד שלא עומד בחוק, יתלוננו עליו במל"ג, אבל המטרה היא בסופו של דבר באמת ליישם ולכן נתתי מספיק זמן עד סוף ינואר לכל המוסדות ליישם את החוק בצורה הוגנת, בצורה שוויונית וכמובן בצורה שקופה שסטודנטים ידעו.

מירב בן ארי: ברמה הפרטנית כעת, אם יש לסטודנט בעיה ואם סטודנטים נתקלים מול מוסד שלא, שיפנו למל"ג והמל"ג ינהל את האירוע הזה מול המוסד.

מירב בן ארי: הנה אני שוב קוראת, החוק הזה הוא חוק שבסופו של דבר בא לעשות שוויון בין מילואימניק ומכללה, מתוקצבת, לא מתוקצבת, אוניברסיטה, לבין סטודנט שהלך והתנדב.

מירב בן ארי: זו כל מטרת החוק.

מירב בן ארי: אני יודעת שהיה לחץ של איזה מדרון חלקלק, אבל לא הגיע.

מירב בן ארי: גם בארבע שנים שאני פה, ואני חברה פעילה פה בוועדה ואני יו"ר השדולה של הסטודנטים להשכלה הגבוהה, אף פעם לא הגיע חוק שהוא כזה מהותי בפגיעה בחופש האקדמי ולא נראה לי שזה יקרה למרות החשש.

מירב בן ארי: אני כבר פה, ראיתי.

מירב בן ארי: החוקים שהבאנו עד עכשיו זה מארגון יציג לסטודנטים ועד לשמירת היריון, שגם זה לא היה מקובל על המל"ג בחוק, אז הפכנו את זה לנוהל, להזכיר.

מירב בן ארי: אתה זוכר את זה, עמרי?

מירב בן ארי: שהיה את שמירת ההיריון וטיפולי פוריות ואמרו לי המל"ג, חוק זה כבד, זה פוגע, אז עשינו את זה בנוהל.

מירב בן ארי: עדיין יש כאן שומרי סף ועדיין גם אני בתור יו"ר השדולה וגם ועדת החינוך נמשיך לדאוג שלא תהיה פגיעה בחופש האקדמי, אבל בנושא מילואים ומעורבות חברתית, זה נושא חשוב, זו מדיניות גם של השר, חשוב לומר, שנתן לזה גיבוי וצריך ליישם אותה.

מירב בן ארי: זה כל העניין.

מירב בן ארי: תודה רבה לכולם, הישיבה נעולה.